དེ་ནས་དུས་གསུམ་ཕྱོགས་
བཅུར་བཞུགས་པ་ཡི། །འཇིག་རྟེན་འདས་དང་འཇིག་རྟེན་པའི། །གཏོར་མགྲོན་
འཁོར་དང་བཅས་པ་རྣམས། །མཆོད་སྦྱིན་གནས་འདིར་སྤྱན་འདྲེན་གྱིས། །འདིར་
གཤེགས་འདོད་པའི་གདན་ལ་བཞུགས། །ཕྱག་བྱར་འོས་པ་ཐམས་ཅད་ལ། །ཞིང་
རྡུལ་ཀུན་གྱི་གྲངས་སྙེད་ཀྱི། །ལུས་བཏུད་པ་ཡིས་རྣམ་ཀུན་ཏུ། །མཆོག་ཏུ་དད་
པས་བསྟོད་པར་བགྱི། །ཨོཾ་སརྦ་ཏ་ཐཱ་ག་ཏ་ཨགྷཾ་པྲ་ཏི་ཙྪཧཱུྃ་སྭཱ་ཧཱ། ཞེས་པ་ནས་
ཤཔྟའི་བར་གྱིས་མཆོད། ཞལ་ཟས་རོ་བརྒྱ་ལྡན་པའི་ཡིད་འཕྲོག་པ། །ལེགས་
སྦྱར་འདི་ནི་རྒྱལ་བ་སྲས་བཅས་ལ། །དད་པས་ཕུལ་བས་འགྲོ་བ་འདི་དག་ཀུན།
འབྱོར་ལྡན་ཏིང་འཛིན་ཟས་ལ་སྤྱོད་པར་ཤོག །ཇི་ལྟར་བལྟམས་པ་ཙམ་གྱིས་
ནི། །ལྷ་རྣམས་ཀྱིས་ནི་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་
བཅོམ་ལྡན་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨབྷི་ཥེ་ཀ་ཏཱ་ས་མ་ཡ་ཤྲེ་ཡེ་ཨཱ་ཧཱུྃ།
འཕགས་པ་སྤྱན་རས་གཟིགས་དབང་གི །ཕྱག་ནས་འབབ་པའི་འོ་རྒྱུན་གྱིས། །ཡི་
དྭགས་རྣམས་ནི་ཚིམ་བྱས་ཤིང་། །ཁྲུས་བྱས་རྟག་ཏུ་བསིལ་བར་ཤོག །ཨོཾ་ཨཱཿཧྲཱིཿཧཱུྃ།
ུ ཡ
K duCKZ
)།
309

ཞེས་པ་ཉེར་གཅིག་གམ་བདུན་བཟླས་པར་བྱའོ། །ཨོཾ་མ་ཎི་པད་མེ་ཧཱུཾ་ཧྲཱིཿ ཨོཾ་ཛྭ་
ལ་མེ་ཏཾ་སརྦ་པྲེ་ཏ་བྷྱཿསྭཱཧཱ། ཨོཾ་ཛྙཱ་ན་ཨ་བ་ལོ་ཀེ་ཏི (ངེས་པར་གཟིགས) ས་མནྟ་སྤ་
ར་ཎ། (ཀུན་ནས་འཕྲོ་བ) ར་སྨི (འོད་ཟེར) བྷ་ཝ (ངོ་བོ) ས་མ་ཡ (དམ་ཚིག)
མ་ཧཱ (ཆེན་པོ) མ་ཎི (ནོར་བུ) དུ་རུ་དུ་རུ། ཧྲཱིཿད་ཡ (སྙིང་བོ) ཛྭ་ལ (དྲ་
བ) ནི་ཧཱུཾ་སྭཱ་ཧཱ། སངས་རྒྱས་མི་འཁྲུགས་པ་ལ་ཕྱག་འཚལ་ལོ། །ན་མོ་རཏྣ་དྲ་ཡ་
ཡ། ༀ་ཀཾ་ཀ་ནི། ཀཾ་ཀ་ནི། རོ་ཙ་ནི། རོ་ཙ་ནི། དྲོ་ཊ་ནི། དྲོ་ཊ་ནི། པྲ་ས་
ནི། པྲ་ས་ནི། པྲ་ཏི་ཧ་ན་པྲ་ཏི་ཧ་ན། སརྦ་ཀརྨ་བ་རཾ་པ་ར་ཎི་མེ་སརྦ་ས་ཏྭ་ནཉྩ་
སྭཱཧཱ། ལན་གསུམ་བཟླས་ལ། ཆུའི་སྦྱིན་པ་འདི་ལ་བརྟེན་ནས་ཀླུའི་རྒྱལ་བོ་བདག་
པོ་དང་། ཉེར་དགའ་བོ་ལ་སོགས་པའི་སྲིད་པ་ཆུ་ཀླུང་གི་བདག་པོ་དང་། གཞི་
བདག་གཉུག་མར་གནས་པ་དང་སེམས་ཅན་ཐམས་ཅད་ཀྱི་རྒྱུད་ལ་སྦྱིན་པ་དམ་པ་
སེམས་ཀྱི་རྒྱན་དུ་གྱུར་ཅིག ཨོྃ་བཛྲ་ཨཱ་མྲྀ་ཏ་ཞེས་སོགས་ཀྱིས་ཡེ་ཤེས་ཀྱི་བདུད་
རྩིར་གྱུར། ཨོཾ་ཨཱཿཧཱུཾ། ལན་གསུམ་བརྗོད། ན་མཿསརྦ་ཏ་ཐཱ་ག་ཏ་ཨ་བ་ལོ་ཀེ་ཏི་
ཨོཾ་སམྦྷ་ར་སམྦྷ་ར་ཧཱུཾ། ལན་བདུན་ནམ་གསུམ་བྱ། ཨཉྙཾ་སོགས་ཀྱིས་མཆོད་ལ།
དང་བོ། བདུད་རྩི་རྒྱ་མཚོའི་གཏོར་མ་འདི། །བླ་མ་དཀོན་མཆོག་གསུམ་ལ་
འབུལ། བཞེས་ནས་བདག་དང་འགྲོ་ཀུན་ལ། །མཆོག་དང་ཐུན་མོང་དངོས་གྲུབ་
སྩོལ། །ཨོཾ་བཛྲ་ཨ་མྲྀ་ཏ་ཞེས་པ་ནས་ཧཱུཾ་ཕཊ་ཨོཾ་ཨཱཿཧཱུྃ། ལན་གསུམ་བརྗོད། ནམ་
སརྦ་ཏ་ཐཱ་ག་ཏ་ཨ་བ་ལོ་ཀི་ཏི་ཨོཾ་སམྦྷ་ར་སམྦྷ་ར་ཧཱུཾ། ལན་གསུམ་བྱ། ཨཉྙཾ་སོགས་
ཀྱིས་མཆོད། གཉིས་པ། བདུད་རྩི་རྒྱ་མཚོའི་གཏོར་མ་འདི། །ཆོས་སྐྱོང་མཁའ་
འགྲོའི་ཚོགས་ལ་འབུལ། །བཞེས་ནས་ཞི་རྒྱས་དབང་དྲག་གི །འཕྲིན་ལས་མ་
ལུས་སྒྲུབ་ཏུ་གསོལ། གསུམ་པ། བདུད་རྩི། །བདེན་ཚིག་གྲུབ་པ་རྣམས་ལ་
འབུལ། །བཞེས་ནས་བདག་གིས་བསམ་དོན་རྣམས། །ཆོས་བཞིན་སྒྲུབ་པའི་སྨོན་
310

ལམ་མཛོད། །བཞི་བ། བདུད་རྩི། །ལྷན་སྐྱེས་ནོར་ལྷའི་ཚོགས་ལ་འབུལ། །
བཞེས་ནས་བདག་ཅག་ཆོས་སྒྲུབ་པའི། །མཐུན་རྐྱེན་འདོད་དགུའི་ཆར་བཞིན་
ཕོབས། །སྐབས་འདིར་སམྦྷ་རས་མཇུག་ཏུ་དེ་བཞིན་གཤེགས་པ་བཞིའི་མཚན་
བརྗོད། ལྔ་བ། བདུད་རྩི། །ཡུལ་ལྷ་གཞི་བདག་རྣམས་ལ་འབུལ། །བཞེས་ནས་
རུང་ང་མ་མཛད་པར། །སྟོང་གྲོགས་གནས་པོ་བཟང་བོ་མཛོད། །དྲུག་པ། བདུད་
རྩི×། །གནོད་སྦྱིན་སྡེ་བརྒྱད་ཚོགས་ལ་འབུལ། །བཞེས་ནས་བསྟན་པ་རྒྱས་པ་
དང་། །འགྲོ་ལ་བདེ་སྐྱིད་འབྱུང་བར་ཤོག །བདུན་པ། བདུད་རྩི། །གདོན་
བགེགས་འབྱུང་བོའི་ཚོགས་ལ་འབུལ། །བཞེས་ནས་གནོད་འཚེ་སེམས་བོར་
ནས། །མར་གྱུར་བྱམས་པས་སྐྱོང་བར་མཛོད། བརྒྱད་པ། བདུད་རྩི། །རིགས་
དྲུག་འགྲོ་བའི་ཚོགས་ལ་འབུལ། །བཞེས་ནས་སྡུག་བསྔལ་ལས་གྲོལ་ཏེ། །མྱུར་དུ་
སངས་རྒྱས་འཐོབ་པར་ཤོག །དགུ་བ། བདུད་རྩི ། །ཡི་དྭགས་ཚོགས་རྣམས་
ཀུན་ལ་འབུལ། །བཞེས་ནས་བཀྲེས་སྐོམ་ལས་གྲོལ་ཏེ། །སྦྱིན་པའི་ཕར་ཕྱིན་རྫོགས་
པར་ཤོག །བཅུ་བ། བདུད་རྩི། །ལན་ཆགས་གཉེར་བ་རྣམས་ལ་འབུལ།
བཞེས་ནས་ལན་ཆགས་བུ་ལོན་ཁྱེར། །ཤ་འཁོན་སྒྲིབ་གཉིས་དག་གྱུར་ཅིག །བཅུ་
གཅིག་པ། བདུད་རྩི། །སྐལ་ཆད་ལྷག་མགྲོན་ཀུན་ལ་འབུལ། །རང་རང་སྐལ་
བས་ཚིམ་གྱུར་ནས། །སྐུ་གསུམ་མངོན་དུ་འགྱུར་བར་ཤོག །ཅེས་བསྔོས་ལ།
ཆོས་རྣམས་ཐམས་ཅད་རྒྱུ་ལས་འབྱུང༌། །ཞེས་སོགས་ཀྱིས་ཆོས་སྦྱིན་སོགས་པཎ་
ཆེན་རིན་པོ་ཆེས་གསུངས་པའི་བསྡུས་པ་འདིའམ་ཡང་ན་དེ་ཉིད་ཀྱིས་གསུངས་
པའི་རྒྱས་པ་དང་། རྒྱལ་བ་ལྔ་བ་སོགས་ཀྱིས་གསུངས་པའི་རྒྱས་པ་གང་རིགས་བློ་
མོས་དང་བསྟུན་ནས་འདོན།
གསུམ་པ་ལ་བསྔོ་བ་དང་ཕན་ཡོན་གཉིས་ལས། དང་བོ་ནི། འདི་ལྟར་བགྱིས
311

པའི་སྨོན་ལམ་དང་། །བདག་གི་དུས་གསུམ་དགེ་བའི་མཐུས། །ཉམ་ཐག་འགྲོ་བ་
མཐའ་དག་གིས། །མགོན་སྐྱབས་དམ་པར་བདག་གྱུར་ཅིག །ཚ་གདུང་དམྱལ་
བའི་འཇིགས་པ་རྣམས། །སྐྱོབ་བྱེད་བསིལ་བའི་ཆར་དང་ནི། །གྲང་བའི་དམྱལ་
བ་མཐའ་དག་གི །གདུང་སེལ་ཉི་མའི་མཆོག་གྱུར་ཅིག །རོ་བརྒྱའི་ཟས་སྐོམ་རྒྱ་
མཚོ་ཡིས། །ཡི་དྭགས་མ་ལུས་དབུགས་འབྱིན་ཅིང་། །བཀོལ་སྤྱོད་རྨོངས་པའི་མུན་
སེལ་བའི། །སྒྲོན་མེ་མཆོག་ཏུ་བདག་གྱུར་ཅིག །ཕྲག་དོག་འཐབ་རྩོད་སྡུག་བསྔལ་
གྱི། །མདའ་ཆར་འབབ་ལ་གོ་ཆ་དང་། །འཆི་འཕོ་ལྟུང་བའི་ཆུ་འཁྲུགས་པར། །
སྒྲོལ་བྱེད་བརྟན་པའི་གཟིངས་གྱུར་ཅིག །འཇིགས་རུང་སྐྱེ་རྒ་ན་འཆི་ཡི། །རིམས་
ནད་དྲག་པོས་གཙེས་པ་ལ། །ཉོན་མོངས་ནད་ཀུན་སེལ་བྱེད་པའི། །སྨན་པའི་
མཆོག་ཏུ་བདག་གྱུར་ཅིག །བདག་ནི་དབུལ་ཞིང་འཕོངས་པ་ལ། །འདོད་དགུ་
འབྱུང་བོའི་གཏེར་ཆེན་པོ། །གཉེན་དང་བྲལ་བའི་གདུང་རྣམས་ཀྱི། །གཉེན་དང་
བཤེས་སུ་ངེས་གྱུར་ཅིག །བདག་ཀྱང་ཚེ་རབས་ཐམས་ཅད་དུ། །དལ་བའི་རྟེན་
བཟང་དགེ་བའི་བཤེས། · །ཡིད་བཞིན་ནོར་བུ་སྤྱི་བོར་འཛིན། །ཐོས་བསམ་སྒོམ་
པའི་གྲུར་ཞུགས་ནས། །སྐུ་གསུམ་གླིང་དུ་ཕྱིན་གྱུར་ཅིག །བདག་གིས་བསམ་པའི་
སྟོབས་དང་ནི། །དེ་བཞིན་གཤེགས་པའི་བྱིན་སྟོབས་དང་། །ཆོས་ཀྱི་དབྱིངས་ཀྱི་
སྟོབས་རྣམས་ཀྱིས། །དོན་རྣམས་གང་དག་བསམ་པ་ཀུན། །དེ་དག་ཐམས་ཅད་ཅི་
རིགས་པ། །ཐོགས་པ་མེད་པར་འབྱུང་གྱུར་ཅིག །ཅེས་སྨོན་ལམ་རྣམ་པར་དག་
པ་བྱ་སྟེ། སྦྱིན་པ་རྟ་དང་འདྲ་ལ་སྨོན་ལམ་སྲབ་དང་འདྲ་བས་ཇི་ལྟར་སྨོན་པ་ལྟར་
འཕེལ་འགྲོ་བར་གསུངས་པས་སོ། །
.
གཉིས་པ་གཏོར་མ་དེ་ལྟར་བཏང་ན་ཕན་ཡོན་ཤིན་ཏུ་ཆེ་སྟེ། གཏོར་མ་འདི་
ང་བོ་གཅུང་དགའ་བོས་འཆི་བ་བསླུ་ཞིང་། ཚེ་རིང་བའི་དོན་དུ་གསུངས་པ་ཡིན་
312

པས། ཁྱད་པར་དུ་ཚེ་རིང་བར་འོང་སྟེ། ཕ་རིན་པོ་ཆེ་ལྕེ་སྒོམ་གྱིས། ལོ་བརྒྱད་ཅུ་
གྱ་གྲངས་སུ་བཞུགས་ཏེ།
,,。་ས་བ
ང་ཚེ་རིང་བ་གཏོར་མའི་བྱིན་རླབས་ཡིན་གསུངས་སྐད།
E
གཏོར་
མའི་བྱིན་རླབས་ཡིན་གསུངས་ནས། དགུང་ལོ་དགུ་བཅུ་ལ་བཞུགས། རྒྱ་གར་དུ་
སྒོམ་ཆེན་ཅིག་གཏོར་མ་གཏོང་དུས་སུ། པྲེ་ཏ་གཅིག་རྒོད་ཅིང་གཏོར་མ་ལེན་དུ་
འོང་བ་ལ་ཕྱིས་ངུ་ཞིང་བྱུང་། དེ་ཅི་ཡིན་བྱས་པས། ཁྱོད་མྱུར་དུ་འཆི་བར་འདུག་
པས། ང་ལ་གཏོར་མ་སྟེར་མཁན་མི་འོང་བས་ངུ་བ་ཡིན་ཟེར། དེ་ལ་ཐབས་མེད་
དམ་བྱས་པས། བྱང་སྒྲ་མི་སྙན་ནས་བདུད་རྩི་བླངས་ནས་ཟོས་ན་ཕན་ཏེ། དེ་ཁྱོད་
ཀྱིས་མི་ལོན་ཟེར། ཁྱོད་ཀྱིས་ལོན་ནམ་བྱས་པས་ངས་ལོན་ཟེར། དེ་པྲེ་ཏ་དེས་
བླངས་ནས་བྱིན་པས། ཚེ་བསྲིངས་གཞན་ཡང་གཏོར་མ་ལ་གཙོ་བོར་མཛད་པའི་
དགེ་བའི་བཤེས་གཉེན་སྐུ་ཚེ་ཐུང་བ་ཉུང་བ་ཡིན་གསུངས་སོ། །ཡང་། རྣལ་འབྱོར་
གཏོར་མ་མི་བརྩོན་ན། །དེ་ཡི་བར་ཆད་སུ་ཡིས་སེལ། །ཞེས་པ་དང་། བགེགས་
དང་ལོག་པར་འདྲེན་པ་ལ། །སེམས་ཅན་རྣམས་ཀྱིས་སྲོག་བསྲུང་ཕྱིར། །རྡོ་རྗེ་
འཛིན་པས་གཏོར་མ་བསྟན། །ཞེས་པ་ལྟར། བར་ཆད་སེལ་བའི་ཐབས་འདི་ལས་
ཟབ་པ་མེད་དེ། ལ་སྟོད་གྲོང་བར་ལྟད་མོ་ལ་མི་ཅིག་སོང་ནས་ཤི་བས། བླ་མ་ས་སྐྱ་
བའི་ཞལ་ནས། ད་ནངས་གཏོར་མ་འཐེབ་ཀྱུ་ཅིག་བཏང་ན་དེ་ལ་མ་ཐུག་གསུངས།
གཏོར་མ་འཐེབ་ཀྱུ་རེས་ཉིན་རེའི་བར་ཆད་བཟློག་གསུངས་པའི་མི་མ་ཡིན་དང་།
གནོད་སྦྱིན་དང་སྲིན་པོ་དང་པྲེ་ཏ་མ་རུང་བ་རྣམས་ཀྱིས། འཚེ་ཞིང་གནོད་པ་མི་
ནུས་པར་ཟིལ་གྱིས་གནོན་ནས་འགྲོ་བ་ཡིན། ཡང་དགོས་པ་སོ་སོར་བྱེད་ན། ནད་
པའི་རིམ་གྲོ་བྱེད་འདོད་ན། །བྲམ་ཟེ་དྲང་སྲོང་སྨོན་ལམ་ཞུ། །ཚོགས་གཉིས་
བསོད་ནམས་བསགས་འདོད་ན། །དཀོན་མཆོག་མཆོད་ཅིང་ཡི་དྭགས་སྦྱིན། །
313

བསྟན་པ་བསྲུང་ན་ཆོས་སྐྱོང་ལ། །དོན་རྣམས་བསྒྲུབ་ན་ལྷན་སྐྱེས་ལ། །དགོན་པ་
ན་ན་གཞན་བདག་ལ། ། ཡུལ་ཕྱོགས་བཀྲ་ཤིས་བདེ་འདོད་ན། །དེ་ཡི་ཡུལ་
བདག་མཆེད་ལ་སྦྱིན། །རྦོད་གཏོང་བཟློག་ན་སྡེ་བརྒྱད་སྦྱིན། །ལན་ཆགས་འཇལ་
ན་གདོན་བགེགས་ལ། །དེ་ལྟར་གནས་སྐབས་གཞན་ལའང་སྦྱར། །ཞེས་པ་ལྟར་
ཤེས་དགོས་སོ། །ཡང་དེ་བདུད་རྩིར་བྱིན་གྱིས་བརླབས་པས་དེ་ནད་ཀྱི་གཉེན་པོར་
འགྲོ་སྟེ། ནད་ལ་གདོན་གྱིས་བསྐྱེད་པ་དང་། བསོད་ནམས་མ་ཡིན་པའི་ལས་ཀྱི་
འབྱུང་བ་འཁྲུགས་ནས་ནད་བསྐྱེད་གཉིས་ཡོད་པས། གདོན་གཏོར་མས་ཚིམ་པར་
བྱས་ནས་གཙོ་བོར་བཀྲེས་སྐོམ་གྱི་ནད་བསལ་བས། གཏོར་མས་ལས་ངན་བྱང་
ནས་བསོད་ནམས་མ་ཡིན་པའི་ལས་ཀྱིས་བསྐྱེད་པའི་ནད་སེལ་བ་ཡིན་ནོ། །
ཡང་ལོངས་སྤྱོད་འཕེལ་ཏེ། བླ་མ་ལྕེ་སྒོམ་གྱི་ཞལ་ནས་ང་ལ་དང་བོ་རྒྱགས་
ལ་བུ་ཚེ་ཞོ་ཅིག་ལས་མེད་དོ། །ད་ལྟ་ལོངས་སྤྱོད་ཆེ་བར་གསུངས། ཞིང་གི་སོ་
ནམ་ལས་གཏོར་མ་བྱེད་པ་ཁེ་ཆེ་གསུངས། སྐབས་ཤིག་བླ་མའི་རྒྱགས་ཆད་ནས་
ཕྱེ་སྤྲུགས་པས་བྲེ་བཞི་བྱུང་བས་དེ་གཏོར་མ་བཏང་བས་ཉི་མ་ཕྱེད་ནས་ཡོན་བདག་
མང་བོས་ཆོས་སྟོན་མང་བོ་ཁྱེར་ནས་བྱུང་བས། བླ་མའི་ཞལ་ནས། ཉེ་གནས་པ་
ལ་ཞིང་གི་སྟོན་ཐོགས་ལས་འདི་མྱུར་བར་མི་འདུག་གམ་གསུངས་སྐད། མཁན་
པོ་གཞུ་བ་ལ་ཆ་རྐྱེན་མ་བྱུང་བའི་ཚེ། ངས་གཏོར་སྒྲུབ་བྱེད་གསུངས་ནས་དགེ་
སློང་བཞི་སྡེ་སྤྱན་དྲངས་ནས་བསྙེན་བཀུར་བྱས་ནས། ཆུ་ཁར་ཉིན་རེ་ལ་གཉིས་
གཉིས་གསུམ་གསུམ་བཏང་བ་དང་། འབུལ་བ་མང་བོ་འོང་བར་འདུག་ངའི་ནོར་
སྒྲུབ་གཏོར་མ་ཡིན་གསུངས། སློབ་དཔོན་བསོད་ནམས་བྱང་ཆུབ་བྱ་བ་དེ། དང་
བོ་བཀྲེས་པོར་བཞུགས་ཡོད་པ་ཡིན་ཏེ། ཕྱིས་མི་སྟོང་ལྷག་ཙམ་སྡུད་པ་བྱུང་ནས་
ངའི་ལོངས་སྤྱོད་གཏོར་མ་ལས་བྱུང་གསུངས། སློབ་དཔོན་འཛིན་སྟོང་ཡང་གཏོར་
314

མའི་བྱིན་རླབས་ཀྱིས། མི་དྲག་པ་ཐམས་ཅད་ཡོན་བདག་ཏུ་བྱུང༌། ནོར་གང་
ན་སྙིང་སྡུག་ལག་ཏུ་བྱུང་གསུངས། ཡང་ལོངས་སྤྱོད་འཛད་པ་མེད་པ་ཐོས་པས་
འཁོར་ལོས་བསྒྱུར་པ་དང་ལྷ་ཚངས་པའི་ལོངས་སྤྱོད་འགྲུབ་པ་ལ་སོགས་པ་ཡོད་
དོ། །ཡང་བསམ་པ་འགྲུབ་སྟེ། ཆོས་སྐྱོང་དང་ལྷན་ཅིག་སྐྱེས་པའི་ལྷ་དང་བྲམ་
ཟེ་དྲང་སྲོང་ལ་གཏོར་མ་ཕུལ་བས་མཉེས་ནས། ཡིད་ལ་གང་འདོད་པ་དེ་ཉིད་དུ་
འགྲུབ་པ་ཡོད་པས་གཏོར་མའི་ཆོས་འདི་ནོར་བུ་རིན་ཆེན་ཡིན་པས་འདི་ལ་གཅེས་
སྤྲས་སུ་བྱའོ་གསུངས། ཡང་གཟི་བརྗིད་ཆེ་སྟེ་དེ་སྔར་ལྟར་མཉེས་པའི་བཟའ་བཏུང་
བྱིན་པས་སྦྱིན་བདག་ཏུ་གྱུར་པའི་དུས་སུ་ལོངས་སྤྱོད་ཀྱི་ཟིལ་ཡོད་པས། ཆོས་
སྐྱོང་ཆེན་པོ་ཀུན་དང་མི་མ་ཡིན་གཟི་བརྗིད་ཅན་མང་བོ་ཤ་རུལ་ལ་སྦྲང་མ་འདུ་
བ་བཞིན་དུ་འདུ་བའི་རང་གི་ལུས་ལ་གཟི་བརྗིད་དང་མཐུ་སྟོབས་ཆེ་བ་དང་མི་མ་
ཡིན་དྲག་པོ་ཉེ་བར་འགྲུབ་པ་དང་གང་བཅོལ་བ་ཉན་པ་དང༌། ཡང་སྔོན་འགྲོ་
སྐྱབས་འགྲོ་སེམས་བསྐྱེད་དང་ཏ་ཐཱ་ག་ཏ་བཞི་ལ་ཕྱག་བཙལ་བ་ལ་སོགས་པས་སྡིག་
པ་བྱང་བ་དང་ལྷ་མིའི་ལུས་ཐོབ་ནས་ལོངས་སྤྱོད་ལྷ་ཚངས་པ་དང་མཉམ་པ་ཐོབ་
པ་དང་། མཐར་ཐུག་སྦྱིན་པ་ལ་སོགས་ལ་བརྟེན་ནས་ཚོགས་གཉིས་རྫོགས་ནས་
མྱུར་དུ་འཚང་རྒྱ་བར་འགྱུར་རོ། །འདི་ལྟར་ལེགས་བཤད་དཔག་བསམ་ལྗོན་ཤིང་
གི །ཚིག་དོན་ལོ་འདབ་རྒྱས་པའི་གྲིབ་བསིལ་དུ། །སྲིད་གསུམ་མར་གྱུར་འགྲོ་བ་
མ་ལུས་པའི། །ཕན་དང་བདེ་བའི་འབྲས་བུ་རྟག་མྱོང་ཤོག །ཅེས་པ་འདི་ནི་ཤར་ཕྱོགས་
ཧོར་གྱི་ཡུལ་གྲུ་ཆེན་པོའི་སྐྱེ་འགྲོ་རྣམས་ལ་ཆོས་སྣང་བས་ཁྱབ་པར་མཛད་པ། བསྟན་འགྲོའི་
དཔལ་མགོན་ནེས་ཆི་ཐོ་ཡོན་གྱི་ཡང་སྤྲུལ་གང་དེས་བསྐུལ་བའི་ངོ་བོར། བློ་བཟང་བསྟན་པའི་ཉི་
མས་མཚོ་བདུན་གྱི་དགོན་པར་སྦྱར་བའི་ཡི་གེ་བ་ནི་ཏཱ་བླ་མ་བློ་བཟང་ནོར་བུའོ།། །།མངྒ་ལཾ། །
315